**Julius Aamisepp puuviljakultuuride uurijana ja aretajana.** Toivo Univer, Eesti Maaülikooli PKI Polli aiandusuuringute keskus, puuviljandusteadlane, põllumajanduskandidaat

Julius Aamisepa huvi aianduse vastu tekkis lapsepõlves ja süvenes nooruki eas. Ta tegi kirjalikke märkmeid viljapuusortide kohta sõjaväeteenistuse ajal Kroonlinnas (1907-1908) kasutades Peterburi raamatukogu. 1919.aastal toimunud I Aianduse ja Mesinduse Kongressil võeti J. Aamisepa ettepanekul vastu Eestis kasvatamiseks soovitatav õunapuusortide nimekiri nn normaalsortiment. Jõgeva Sordikasvanduse asutamisel lasusid temal kartuli- ja juurviljaosakonna juhataja ülesanded.

Eesti aiandusajaloo seisukohalt on oluline Julius Aamisepa organiseeriv tegevus Pomoloogia Komisjoni moodustamisel ja erakordselt suurekaaluline töö selles vallas. Pomoloogia Komisjon algatas seemnest kasvatatud õunapuu uurimist 1932. aastal, selleks koostati seemikpuude hindamise skaala, kus viljaomadusi hinnati 75 punkti ja puu omadusi 25 punkti väärilisena. Kuue tööaasta jooksul hinnati 313 õunaproovi ning leiti 11 teise auhinna (30 Krooni) ja 20 kolmanda auhinna (10 Krooni) väärilist õunapuuseemikut. Suure ja püsiva väärtusega on J. Aamisepa kirjatöö „Ajalooline ülevaade meie õunasortide päritolust“.

Viljapuude sihikindel aretustöö algas 1921. aastal. Ta korjas õunapuu 34 kultuursordi loodusliku tolmlemise teel kasvanud viljade seemned ja külvas need eraldi sortide viisi maha. 2- või 3-aastaste seemikute hulgast valis kultuursemate tunnuste alusel tähelepanuväärsed ja kasvatas puukesed viljakandeikka. Lõplik valik toimus seemikute viljaomaduste ja puude vastupidavuse alusel.

Õunapuude kõrval olid aretaja huviväljas veel pirni-, ploomi- ja kirsipuud. Peale Teist Maailmasõda koguti Polli katsebaasi Rahvaselektsiooniaeda viljapuude väärtuslikke aretisi, et neid võrrelda. 1954. aastal istutati võrdluskatsesse J. Aamisepa tähelepanuväärseid õunapuuaretisi viis ja pirniaretisi neli. Sordi staatuseni jõudis `Aamisepa 14`.

Artur ja Evi Jaama ristasid ploomipuudel `Aamisepa nr. 5` ja `Tartu kaunitar`. Saadud seemikute hulgast valiti sort `Amitar`.

Julius Aamisepa visadus, töövõime ja tahe sordiaretajana tegeleda paljude erinevate taimeliikidega on imetlusväärne. Julius Aamisepa sordid jäävad kasutusse kauaks.